ការសម្ភាសន៍របស់អ៊ុំស្រីទេព សាយឿន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះទេព សាយឿន

***ពត៌មានសង្ខេបរបស់អ៊ុំស្រីទេព សាយឿន***

*អ៊ុំស្រីទេព សាយឿនមានអាយុ៦៦ឆ្នាំហើយឆ្នាំនេះ គាត់មានបងប្អូនចំនួន៧នាក់ហើយគាត់ជាកូនបងគេបង្អស់នៅក្នុងក្រុមគ្រួសារ។ គាត់ជាអ្នកខេត្តកោះកុងទេតែគាត់បានផ្លាស់ប្តូរមកនៅខេត្តសៀមរាបនេះអស់រយៈពេលជាង១០ឆ្នាំហើយ។ គាត់ខិតខំប្រឹងប្រែងតស៊ូជាច្រើនក្នុងសម័យប៉ុល ពតជាច្រើនដើម្បីរស់រានមានជីវិតដល់សព្វថ្ងៃនេះ។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់  
អ៊ុំហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល  
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ  
កូនចៅជំនាន់ក្រោយរបស់ពួកគាត់អាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu)ណាអ៊ុំ ចឹងតើអ៊ុំយល់ព្រមឲ្យខ្ញុំដាក់  
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?  
ខ៖ ឲ្យតើ។

ក៖ បាទអរគុណច្រើនអ៊ុំ ចឹងសម្រាប់ថ្ងៃខែដែលខ្ញុំសម្ភាសន៍នេះគឺ នៅថ្ងៃទី០៣ ខែតុលា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិធ្លកអណ្តូង សង្កាត់  
ស្លរក្រាម ក្រុងសៀមរាប ខេត្តសៀមរាបណាអ៊ុំ អញ្ចឹងខ្ញុំចង់សួរថាតើអ៊ុំមានឈ្មោះពេញ  
ឈ្មោះអ្វីដែរអ៊ុំ?

ខ៖ ឈ្មោះខ្ញុំនេះទេព សាយឿន។

ក៖ ចុះអ៊ុំមានឈ្មោះហៅក្រៅទេអ៊ុំ?

ខ៖ អត់ទេ។

ក៖ មានតែឈ្មោះមួយណឹងឯង?

ខ៖ មានតែឈ្មោះមួយណឹងឯង។

ក៖ តាំងពីក្មេងអីមកអត់មានឈ្មោះហៅក្រៅទេ?

ខ៖ អត់ទេ។

ក៖ ចុះអ៊ុំឆ្នាំនេះមានអាយុប៉ុន្មានហើយអ៊ុំ?

ខ៖ ៦៦ឆ្នាំ។

ក៖ ចុះអ៊ុំចាំថ្ងៃខែឆ្នាំកំណើតរបស់អ៊ុំទេ?

ខ៖ អត់ចាំផង។

ក៖ ដឹងតែអាយុ៦៦ឆ្នាំ?

ខ៖ ចាស។

ក៖ ចុះឆ្នាំខ្មែរអ៊ុំចាំថាកើតឆ្នាំណាទេអ៊ុំ?

ខ៖ អត់ចាំផង។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ ស្រុកកំណើតខ្ញុំនៅខេត្តកោះកុងនោះ។

ក៖ ចុះហេតុអីក៏អ៊ុំមកនៅខេត្តសៀមរាបនេះដែរអ៊ុំ?

ខ៖ កូនគេមានប្តីនៅនេះ។

ក៖ ចុះអ៊ុំមកនៅសៀមរាបណឹងប៉ុន្មានឆ្នាំហើយអ៊ុំ?

ខ៖ មកនៅជាង១០ហើយដឹង ចៅមួយអាតូចណឹងវាកាលមកនៅកូនង៉ែតនៅឡើយ ឥឡូវវា៨ឆ្នាំហើយ ហើយមកមុនណឹង២ឆ្នាំទៀតប្រហែល១០ឆ្នាំហើយ។

ក៖ ចុះអ៊ុំមានបងប្អូនប៉ុន្មាននាក់ដែរអ៊ុំ?

ខ៖ ខ្ញុំ៧នាក់ ស្លាប់១នៅ៦។

ក៖ ប្រុសប៉ុន្មានស្រីប៉ុន្មានដែរអ៊ុំ៊

ខ៖ ស្រី៦ ប្រុស១ទេ។

ក៖ ចុះអ៊ុំជាកូនទីប៉ុន្មានដែរអ៊ុំ?

ខ៖ ប្រុសតែ១ទេស្រី៦នាក់ ៧នាក់តែខូចអស់មួយហើយ ខ្ញុំកូនទី១។

ក៖ កូនបងគេ?

ខ៖ ចាស។

ក៖ បាទអ៊ុំ ចុះអ៊ុំអាចប្រាប់ឈ្មោះបងប្អូនទាំងអស់របស់អ៊ុំបានទេអ៊ុំ តាំងពីអ្នកបន្ទាប់ពីអ៊ុំទៅណា?

ខ៖ បាន ទេព សាយ៉ូន១ ហើយអាងាប់នោះនេះទេ?

ក៖ ប្រាប់ក៏បានដែរអ៊ុំ។

ខ៖ ទេព សាយ៉ូន១ ទេព សាយ៉ាម១ ទេព ស៊ីណា១ ទេព ការី១ ទេព ណាវី១ ទេព សាវ៉ង់១ ។

ក៖ ពៅគេទេព សាវ៉ង់។

ខ៖ ចាស។

ក៖ បាទ ចុះអ៊ុំអាចប្រាប់សាច់រឿងខ្លះរបស់អ៊ុំបានទេកាលពីក្មេងជាមួយបងប្អូនតើមានសាច់រឿងបែណាដែរអ៊ុំ? កំសត់ឬក៏សប្បាយបែបណាដែរតាំងពីក្មេង? ឬក៏ចូលចិត្តធ្វើអ្វីខ្លះដែរជាមួយគ្នា?

ខ៖ មានអី នេះជាមួយគ្នា អត់មានខុសអត់មានទាស់អីទេបងប្អូនខ្ញុំ ហើយធ្វើការជាមួយគ្នាចឹងដល់មានប្តីរៀងៗខ្លួន។

ក៖ ចុះអ៊ុំុកាលពីក្មេងណឹងចូលចិត្តធ្វើអ្វីដែរជាមួយបងប្អូន?

ខ៖ មានធ្វើអីនៅធ្វើស្រែដូចនេះធ្វើជាមួយពុកខ្ញុំដល់ពុកខ្ញុំគាត់មានប្តីមានអីទៅ គាត់មានប្តីទៅ កាលនៅជាមួយគាត់ណឹងធ្វើស្រែធ្វើចំការអីចឹងណា។

ក៖ ចុះអ៊ុំធ្លាប់បានលេងល្បែងកំសាន្តអ្វីខ្លះដែរជាមួយបងប្អូនកាលនៅក្មេងណា?

ខ៖ អត់ទេ អត់បានលេងអីទេ។

ក៖ ភាគច្រើនតែងតែធ្វើការអ៊ុំ ឬក៏ម៉េចដែរ?

ខ៖ មានធ្វើអីទេខ្ញុំធ្វើតែប៉ុណ្ណឹងហើយមកតាមប្តី នៅចិញ្ចឹមកូនចិញ្ចឹមចៅប្តីគេធ្វើការចឹងទៅ។

ក៖ ចុះសព្វថ្ងៃណឹងអ៊ុំមានកូនចៅប៉ុន្មាននាក់ដែរអ៊ុំ?

ខ៖ ខ្ញុំកូន៦នាក់។

ក៖ ចៅប៉ុន្មាននាក់ដែរ?

ខ៖ យីចៅច្រើននាក់ដែរ ជាង១០នាក់។

ក៖ ចុះមានស្រីប៉ុន្មានប្រុសប៉ុន្មានដែរកូនអ៊ុំ?

ខ៖ ខ្ញុំស្រីបានតែ១ប្រុស៥នាក់។

ក៖ បាទផ្ទុយពីបងប្អូនអ៊ុំវិញប្រុសតែ១ស្រី៦ ឥឡូវប្រុស៥ស្រី១វិញ ចុះសព្វថ្ងៃណឹងបងប្អូនរបស់អ៊ុំរស់នៅឯណាដែរអ៊ុំ?

ខ៖ នៅកំពត នៅកំពតខ្លះនៅកោះកុងខ្លះ នៅកំពត២នាក់ នៅកោះកុង ៤ ៥នាក់។

ក៖ ចុះម្តាយអ៊ុំមានឈ្មោះអ្វីដែរអ៊ុំ?

ខ៖ ម្តាយខ្ញុំគាត់ឈ្មោះត្រកូលអីេចះមិនដឹងទេនាគ គាត់ឈ្មោះឡានតែខ្ញុំមិនចាំត្រកូល  
គាត់អីត្រកូលអីភ្លេចហើយ។

ក៖ ចុះស្រុកកំណើតរបស់អ៊ុំនៅឯណាដែរអ៊ុំ?

ខ៖ ឥឡូវនៅកំពតណោះគាត់មកនៅកំពតវិញកាលមុននៅកោះកុង ឥឡូវគាត់មកនៅ  
កំពតវិញហើយ គាត់មកតាមកូននៅកំពត។

ក៖ ចុះមកដល់ឥឡូវម្តាយអ៊ុំមានអាយុប៉ុន្មានហើយអ៊ុំ?

ខ៖ ឆ្នាំឆ្លូវ៨០ឆ្នាំជាងហើយដឹង.

ក៖ ចុះម្តាយរបស់អ៊ុំគាត់ជាមនុស្សបែបណាដែរអ៊ុំ? គាត់ជាមនុស្សកាចឬក៏មនុស្សស្លូតដែរអ៊ុំ?

ខ៖ ម៉ាក់ខ្ញុំស្លូតណាស់អត់ចេះជេរកូនចៅណាទេ។

ក៖ ចុះអ៊ុំសាច់រឿងអ្វីខ្លះជាមួយម្តាយតាំងពីក្មេងមកអាចប្រាប់ដល់កូនចៅតិចបានទេ? ថាតាំងពីក្មេងមកជីវិតរស់នៅម៉េចដែរចឹងណាអ៊ុំជាមួយម្តាយ?

ខ៖ ម្តាយខ្ញុំគាត់ស្រួលគាត់ចេះស្រលាញ់កូនស្រលាញ់ចៅ គាត់អត់មានដែលជេរកូនជេរចៅណាទេ ប៉ាខ្ញុំក៏ចឹងដែរគាត់ស្លាប់ហើយឥឡូវ នៅតែម្តាយគាត់ស្លូតណាស់គាត់  
អត់ចេះជេរកូនចៅ។

ក៖ ចុះម្តាយរបស់អ៊ុំប្រកបមុខរបរអ្វីដែរដើម្បីចិញ្ចឹមជីវិតកាលពីអ៊ុំនៅក្មេង?

ខ៖ កាលមុនគាត់លក់នំបុ័ងនំអីឥឡូវគាត់ឈប់ហើយ គាត់ចាសហើយ។

ក៖ ចុះម្តាយរបស់អ៊ុំធ្លាប់ប្រាប់សាចរឿងរបស់គាត់កាលពីក្មេងៗមកកាន់អ៊ុំអត់?

ខ៖ អត់។

ក៖ អត់ធ្លាប់ប្រាប់ថាប្រវិត្តម៉ែម៉េចអីម៉េចអត់មានទេ?

ខ៖ អត់ផង។

ក៖ ចុះឪពុករបស់អ៊ុំមានឈ្មោះអ្វីដែរអ៊ុំ?

ខ៖ ឪពុកខ្ញុំឈ្មោះទេព អាង។

ក៖ ចុះបើគិតមកដល់ឥឡូវនេះគាត់ប្រហែលអាយុប៉ុន្មានហើយអ៊ុំ?

ខ៖ ឆ្នាំរកាមិនដឹងប៉ុន្មានទេ ឆ្នាំរកាមិងដឹងអាយុប៉ុន្មានទេអូនចូល៨០ជាងដែរហើយ តែគាត់ស្លាប់ហើយ។

ក៖ ចុះស្រុកកំណើតរបស់គាត់នៅកោះកុងដែរមែនអ៊ុំ?

ខ៖ ចាសនៅណោះទាំងអស់គ្នាណឹង?

ក៖ ចុះកាលគាត់នៅរស់គាត់ប្រកបមុខរបរអ្វីដែរអ៊ុំដើម្បីចិញ្ចឹមគ្រួសារអ៊ុំ?

ខ៖ មានធ្វើអីឪពុកគាត់នៅលក់កាហេ្វអីនៅរ៉ាជាមួយយាយប្រពន្ធគាត់ណឹង ម៉ែខ្ញុំណឹងឥឡូវគាត់ស្លាបហើយ។

ក៖ ចុះឪពុករបស់អ៊ុំគាត់ជាមនុស្សបែបណាដែរអ៊ុំ? កាច ឬក៏ស្លូតដែរ?

ខ៖ ចាសស្លូតណស់។

ក៖ ចុះអ៊ុំមានចងចាំសាច់រឿងអ្វីខ្លះដែរទាក់ទងនឹងឪពុករបស់អ៊ុំ? កាលនៅក្មេងៗចាំឪពុកម៉េចខ្លះចឹងណា ការរស់នៅប្រចាំថ្ងៃឪពុកធ្វើអីខ្លះចឹងអ៊ុំ?

ខ៖ ឪពុកមានធ្វើអីកាលមុនគាត់ធ្វើទាហានធ្វើអីចឹងណា ធ្វើទាហានធ្វើប៉ូលីសអីណឹង  
ខ្ញុំមិនសូវស្គាល់ដែរ ធ្វើកាលខ្ញុំនៅក្មេងៗដល់ខ្ញុំចេញទៅតាមប្តីទៅក៏ខ្ញុំបែកពីគាត់ទៅ  
តែឥឡូវគាត់ស្លាប់ហើយ។

ក៖ ចុះអ៊ុំបានបទពិសោធន៍អ្វីខ្លះដែរពីឪពុកម្តាយរបស់អ៊ុំ?

ខ៖ ខ្ញុំរៀនបានបន្តិតបន្តួចមិនសូវចេះអីឥឡូវភ្លេចអស់ហើយ។

ក៖ ចុះអ៊ុំនៅចងចាំជីដូនជីតាខាងម្តាយ ឬយាយតាខាងម្តាយចាំទេអ៊ុំ? គាត់ឈ្មោះអ្វីដែរ?

ខ៖ គាត់តែមានឈ្មោះតែយើងមិនស្រួលត្រកូលគាត់ទេ។

ក៖ បាទឈ្មោះក៏បានដែរអ៊ុំ។

ខ៖ ខាងឪខ្ញុំឈ្មោះយាយសួន តាញៀន ប្តីគាត់ណា ហើយខាងម៉ែខ្ញុំឈ្មោះអឺឪគាត់ឈ្មោះតាតឿ និង យាយសួនដែរ។

ក៖ អរឈ្មោះសួនដូចគ្នា?

ខ៖ ចាស។

ក៖ ស្រួលចាំអញ្ចឹងយាយសួនទាំង២?

ខ៖ ចាសយាយសួនទាំង២ ខាងម៉ែក៏ចឹងខាងឪក៏អញ្ចឹង។

ក៖ កាលដែលអ៊ុំកើតមកណឹងទាន់យាយតាទេអ៊ុំ?

ខ៖ ខ្ញុំទាន់តែយាយទេ ទាន់យាយខាងឪ ហើយតាគាត់ស្លាប់អស់ហើយខាងឪខាងម៉ែគាត់ស្លាប់អស់ហើយ។

ក៖ ចុះពួកគាត់ណឹងក៏មានស្រុកកំណើតនៅខេត្តកោះកុងទាំងអស់គ្នាដែរ?

ខ៖ ចាស។

ក៖ ចុះអ៊ុំមានបងប្អូនឬសាច់ញាតិអីដែលរស់នៅក្រៅប្រទេសទេអ៊ុំ?

ខ៖ អត់មានទេ។

ក៖ ចុះស្វាមីរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះហ៊ែម មីន។

ក៖ ចុះអ៊ុំបានរៀបអាពាហ៍ពិពាហ៍ជាមួយស្វាមីណឹងនៅឆ្នាំណាដែរអ៊ុំ? ចាំទេ?

ខ៖ អេឆ្នាំណាចេះឆ្នាំ៧៩។

ក៖ ចុះការរៀបអាពាហ៍ពិពាហ៍ណឹងត្រូវបានរៀបចំឡើងដោយឪពុកម្តាយ ឬក៏ដោយចិត្តខ្លួនឯងដែរអ៊ុំ?

ខ៖ គាត់ឪពុកម្តាយរៀបចំឲ្យគាត់រៀបចំឲ្យ។

ក៖ ចុះកាលណឹងអ៊ុំបានទទួលថ្លៃជំនូនប៉ុន្មានដែរពីខាងស្វាមី?

ខ៖ កាលណឹងន្មានថោកដែរណឹងកាលណឹងលុុយកាលណឹងន្មានរយទេ ៣០០ ឬក៏ន្មានទេកាលណឹង ចាស់ៗគាត់នេះខ្ញុំអត់សូវដឹងផងចាស់ៗកាលណឹងលុយថ្លៃដែរ។

ក៖ ចុះអ៊ុំស្គាល់គ្នាជាមួយស្វាមីណឹងដោយរបៀបណាដែរអ៊ុំ?

ខ៖ ចាស់ៗគាត់ស្រលាញ់គ្នាគាត់ហើយគាត់ចេះតែផ្តុំផ្គុុំៗចឹងណាគាត់ស្រលាញ់គ្នាគាត់ណឹងគាត់ចេះតែហៅនិយាយទៅការទៅ។

ក៖ ចុះអ៊ុំធ្លាប់ស្គាល់ស្វាមីពីមុនរៀបការទេ? ពីមុនរៀបការស្គាល់គ្នាទេអ៊ុំ?

ខ៖ ស្គាល់តើ គាត់បួសនៅណឹងស្គាល់ បួសវត្តជាប់ណឹងគាត់ស្រលាញ់យើង  
ខ្ញុំណឹងហើយខ្ញុំអត់ដឹងទេដល់ចាស់ៗគាត់ចេះតែស្រលាញ់ចឹងគាត់ចេះតែឲ្យចូលសួរ  
ចូលការទៅ។

ក៖ ចុះអ៊ុំចេះអាននិងចេះសរសេអក្សរខ្មែរទេអ៊ុំ?

ខ៖ ចេះដែរកាលមុនចេះខ្លះតែដល់ឥឡូវភ្លេចអស់ហើយចេះបានតិចតួច។

ក៖ ចុះអ៊ុំធ្លាប់បានទៅរៀនទេអ៊ុំ?

ខ៖ កាលមុនទៅរៀនដែរតើតែឥឡូវបានចេះបានមួយមើលបានតិចតួចណឹងឥលូវ ហើយភ្លេចខ្លះទៅបើចាស់ទៅវង្វេងវង្វង់ៗចង់ភ្លេចអស់ហើយ។

ក៖ ចុះកាលអ៊ុំទៅរៀនណឹងអ៊ុំរៀននៅសាលាណាដែរអ៊ុំ?

ខ៖ នៅកោះកុងដែរណឹងនៅសាលាអីនៅកន្លែងវត្តនេះណឹង វត្តថ្មសរ ខេត្តកោះកុង នៅឃុំថ្មសរ ខេត្តកោះកុង នៅឃុំថ្មសរ អ៊ុំរៀនតិចតួចមួយឪមួយអីណឹងណាមានបានទៅរៀនដល់សាលាអីកាលណឹង។

ក៖ ចុះអ៊ុំមានចេះភាសាអ្វីផ្សេងក្រៅពីភាសាខ្មែរទេអ៊ុំ?

ខ៖ អត់ចេះទេ។

ក៖ ចុះអ៊ុំមានមិត្តភិក្តដែលធំធាត់មកជាមួយគ្នាទេអ៊ុំតាំងពីក្មេងមក? ដែលធំមកសេរីៗអ៊ុំមានទេអ៊ុំ?

ខ៖ អត់មានផងមានដែរម្នាក់ឥឡូវគេមានប្តីគេទៅឯណាបាត់ហើយ។

ក៖ ខានទាក់ទងគ្នាហើយ?

ខ៖ ខានទាក់ទងគ្នាហើយមានប្តីរៀងៗខ្លួនអស់។

ក៖ បាទអ៊ុំ ចុះអ៊ុំធ្លាប់ធ្វើស្រែចំការទេអ៊ុំ?

ខ៖ ធ្លាប់ដែរកាលនៅជាមួយគ្រួសារខ្ញុំតែឥឡូវឈប់ហើយ កាលនៅកោះកុង ថ្មសរ ឃុំថ្មសរណឹង ឥឡូវឈប់ហើយគាត់ស្លាប់ទៅខ្ញុំក៏មកតាមកូននៅនេះទៅអត់មានបានអី។

ក៖ សុំទោសអ៊ុំស្វាមីរបស់អ៊ុំគាត់ស្លាប់រយៈពេលប៉ុន្មានហើយអ៊ុំ?

ខ៖ គាតស្លាប់ជាង១០ឆ្នាំហើយ ស្លាប់ជាង១០ឆ្នាំហើយ។

ក៖ ចុះអ៊ុំធ្លាប់ប្រកបអាជីវកម្មលក្ខណៈគ្រួសារទេ? ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់ទេ?

ខ៖ អត់ផង កាលណឹងប្តីខ្ញុំដាំបន្លែដាំអីចឹងយើងដាំមកលក់ចឹងណា អត់មានចិញ្ចឹមគោ

ចិញ្ចឹមក្របីអីផង។

ក៖ ចុះអ៊ុំតាមពីក្មេងមកដល់ឥឡូវនេះ អ៊ុំធ្លាប់ប្រកបមុខរបរអ្វីខ្លះដែរដើម្បីចិញ្ចឹមគ្រួសារ

និងកូនចៅដែរអ៊ុំ?

ខ៖ ខ្ញុំលក់បន្លែអីចឹងណា លក់បន្លែលក់អីចិញ្ចឹមកូនចិញ្ចឹមចៅ ធ្វើស្រូវតិចតួចអីចឹង។

ក៖ ចុះមានអ្វីផ្សេងទៀតទេអ៊ុំ?

ខ៖ អត់ទេ។

ក៖ អញ្ចឹងអ៊ុំអាចប្រាប់ទេថាតើឧបសគ្គដ៏ធំជាងរបស់អ៊ុំជាអ្វីដែរអ៊ុំ?

ខ៖ ជាអ្វីទេ។

ក៖ អញ្ចឹងអ៊ុំគិតថាតើពេលណាដែលចាំពេលវេលាពិបាកបំផុតក្នុងជីវិតរបស់អ៊ុំដែរ?

ខ៖ ពិបាកនិងអត់ឃ្លាន ឥឡូវណឹងចេះតែដើរជួលផ្ទះគេចឹងទៅហើយវាអត់ឃ្លានមិនសូវមានប៉ុន្មានទេក្មួយជួលតែផ្ទះគេណឹងអស់លុយកាក់ហើយ ហើយកូនធ្វើការមិនសូវបានទៀតជាប់កូនជាប់ចៅអី កាលមុនគេធ្វើការបានចេះតែមានលុយដល់ឥឡូវអត់។

ក៖ អញ្ចឹងសូមឲ្យអ៊ុំគិតពីពេលវេលាដែលអ៊ុំសប្បាយចិត្តជាងគេបំផុតពេលណាដែរអ៊ុំ?

តាំងពីក្មេងមកដល់ឥឡូវតើពេលណាដែលអ៊ុំសប្បាយចិត្តជាងគេ?

ខ៖ សប្បាយចិត្តពេលយើងមិនទាន់មានគ្រួសាណឹងយើងចេះតែសប្បាយ ដល់យើងមានគ្រួសារទៅមានកូនមានចៅទៅ ពិបាកបន្តិចៗចេះទៅតែប៉ុណ្ណឹង ដល់យើងមិនទាន់មានគ្រួសារយើងតែដើរសប្បាយជាមួយពួកម៉ាក់អីចឹង រួចពីណឹងហើយមានគ្រួសារមានអីទៅយើងតាមគ្រួសារទៅមានកូនមានចៅអី។

ក៖ ចុះកាលនៅសម័យប៉ុល ពតណឹងអ៊ុំនៅខេត្តណាដែរអ៊ុំ?

ខ៖ កាលនោះខ្ញុំកាលប៉ុល ពតណឹងនៅកន្លែងថ្មសរ អរនៅខេត្តកំពតនេះ មារមីងខ្ញុំនៅណឹងទាំងអស់ចេះពីនោះមកខ្ញុំមកនៅនេះវិញនៅកំពតវិញ ផ្ទះនៅកោះកុងនៅកោះកុងណឹងប្រមូលគ្នាមកនៅកន្លែងមីងខ្ញុំនៅកំពតបងប្អូនអីនៅកំពតទាំងអស់ មកនៅផ្ទះគាត់នោថ្មសរ ផ្ទះនៅកោះកុងទុកនៅនោះទៅ វាចេះតែខ្លាចប្រមូលគ្នាមក ដល់រំដោះបានទៅបានទៅកន្លែងយើងវិញ។

ក៖ ចុះកាលណឹងមានប៉ុល ពតនៅក្នុងភូមិហើយតើអ៊ុំ?

ខ៖ មានហើយនៅកំពតក៏មានដែរ មីងខ្ញុំប្អូនឪខ្ញុំបង្កើតណឹងណាគេហៅទៅរៀនទៅអីប្រុងដូចថាប្រុងសម្លាប់យើងចោលចឹងណា ហើយដល់គេរំដោះចូលមកបានមករួចខ្លួនទៅ គេហៅគាត់ហើយណឹងណាហើយដល់រំដោះបានទៅ ដល់គាត់រួចខ្លួនគាត់ទៅរស់  
ដល់ឥឡូវនេះកុំអីណឹង គេហៅម្តងបន្តិចៗណឹង។

ក៖ ចុះនៅក្នុងសម័យណឹងគេភាគច្រើនអ៊ុំធ្វើអ្វីដែរប្រចាំថ្ងៃអ៊ុំ គេឲ្យធ្វើអ្វីដែរ?

ខ៖ មានធ្វើអីទេខ្ញុំកាលនោះនៅនេះ នៅតូចៗប៉ុនៗនេះអីបើម៉ែអីគេហៅកាប់ត្រធាង  
ខែតត្រធាងអីចេះតែធ្វើដាក់ជីស្រូវដាក់អីចឹងដាក់ស្រែដាក់អីចឹងណារើសអាចម៍គោ អាចម៍អីចឹង យកត្រធាងខែតមកបាចស្រែបាចអីចឹងណា ចាសទាំងអស់គ្នាណឹងចេះតែទៅ។

ក៖ ចុះការហូបចុកនៅសម័យណឹងយ៉ាងម៉េចដែរអ៊ុំ? ហូបចុកយ៉ាងម៉េចដែរអ៊ុំអាចប្រាប់ឲ្យក្មេងៗជំនាន់ក្រោយបានដឹងផង?

ខ៖ ហូបចុកអត់ឃ្លានចឹងយើងចេះតែបានអីហូបណឹងទៅឲ្យតែរស់ៗទៅ ហូបបរបហូបអីចេះតែឆ្អែតៗចឹងទៅ ម៉ែខ្ញុំគាត់បានមកចេះតែលាតឲ្យកូនចៅហូបចឹងណា។

ក៖ ចឹងកាលណឹងភាគច្រើនអ៊ុំហូបតែបបរទេ?

ខ៖ ហូបតែបបរ។

ក៖ ចុះកាលណឹងអ៊ុំមានបានជួយធ្វើស្រែធ្វើអីគេទេអ៊ុំ?

ខ៖ នៅណា?

ក៖ នៅសម័យប៉ុល ពតណាអ៊ុំ។

ខ៖ ខ្ញុំអត់ផងមានតែម៉ែខ្ញុំទេដែលទៅព្រោះខ្ញុំនៅតូចៗចឹងណាគេមិនឲ្យទៅ។

ក៖ ចុះអ៊ុំកាលណឹងអ៊ុំធ្លាប់មានបទពិសោធន៍ ធ្លាប់នរណាគេដែលយក លួចអីញុំគេមានដាក់ទោសទេអ៊ុំ។

ខ៖ អាណឹងខ្ញុំមិនដឹងនេះទេបើថាខ្ញុំណឹងវាមិនទាន់ដល់ណា ខ្ញុំមិនទាន់ដល់បើថាលួចអី លួចអីគ្មានទេ មិនដែលឃើញគេធ្វើទោសធ្វើអីយើង។

ក៖ ចុះអ៊ុំអាចជួយរៀបរាប់ឬក៏ពិពណ៌នាបន្តិចបានទេថា ឧទាហរណ៍ថាសម័យប៉ុល ពតចឹងចុះ អ៊ុំភ្ញាក់ឡើងព្រលឹមឡើងអ៊ុំធ្វើអីខ្លះ ឃើញអីខ្លះចឹងណាអ៊ុំអាចប្រាប់បន្តិចមកដើម្បីឲ្យកូនចៅអាចដឹង?

ខ៖ នេះដែរណឹងណាខ្ញុំមិនសូវចាំផងនៅផ្ទះមើលតែកូនមើលតែចៅមិនធ្វើអីផង ព្រឹកឡើងបោសដី កើបអាចម៍គោ អាចម៍ក្របីយកទៅចាក់វាលស្រែចឹងណា។

ក៖ តាំងពីក្មេងរហូតដល់ពេលនេះតើជីវិតរបស់អ៊ុំមានការផ្លាស់ប្តូរអ្វីខ្លះដែរអ៊ុំ?

ខ៖ ផ្លាស់ប្តូជំងឺឈឺតែរហូតណឹង ចេះតែឈឺតិចឈឺៗទៅ។

ក៖ មានជំងឺហីអ៊ុំ?

ខ៖ ខ្ញុំគ្មានជំងឺអីទេតែស្គមតែអញ្ចឹង ឈឺធ្មេញឈឺអីអត់មានឈឺអត់ទើបតែប៉ុន្មានថ្ងៃនេះផ្តាសាយ។

ក៖ ចុះអ៊ុំតាំងពីក្មេងមកអ៊ុំធ្លាប់មានក្តីស្រម៉ៃអ្វីទេថាធំឡើងចង់ធ្វើអី? មានចង់ធ្វើជាគ្រូពេទ្យ ឬគ្រូបង្រៀនអីទេអ៊ុំ?

ខ៖ គ្មានគិតអីដល់ណឹងទេ ខ្ញុំចង់បានថាខ្ញុំស្រម៉ៃមកចេះតែចង់លក់ដូរចិញ្ចឹមកូនចិញ្ចឹមអីកូនវាច្រើនអញ្ចឹង យើងធ្វើគ្រូពេទ្យគ្រូអី។

ក៖ ខ្លាចស្រម៉ៃ អ្នកខ្លះចង់ធ្វើគ្រូ ចង់ធ្វើពេទ្យចឹងអ៊ុំ។

ខ៖ ស្រម៉ៃក៏គ្មានបានដល់នោះដែរ យើងចង់ចេះតែចង់ហើយ។

ក៖ តាំងពីក្មេងរហូតដល់ពេលនេះតើម្ហូបណាដែលអ៊ុំចូលចិត្តពិសារជាងគេដែរអ៊ុំ?

ខ៖ ចូលសម្លរអី ត្រីចៀនអីតិចតួចអីចឹងណាបានអីហូបណឹងទៅ។

ក៖ ចុះបើឲ្យអ៊ុំរើសតើម្ហូបណាអ៊ុំចូលចិត្តជាងគេ? គេដាក់ឲ្យហូបតើអ៊ុំហូបមួយណាច្រើនជាងគេដែរ?

ខ៖ សម្លរកកូរ សម្លរអីចឹងទៅ។

ក៖ សម្លរកកូរ?

ខ៖ ចាស ចូលចិត្តកកូរ។

ក៖ ចុះអ៊ុំតាំងពីក្មេងមកអ៊ុំមានចូលចិត្តស្តាប់ចម្រៀង ឬក៏សិល្បៈអីទេអ៊ុំ?

ខ៖ អត់ផងខ្ញុំ។

ក៖ អត់ចូលចិត្តស្តាប់ចម្រៀងទេ?

ខ៖ ចូលចិត្តដែរស្តាប់តិចតួចអីស្តាប់ពត៌មានអីណឹងរាល់ថ្ងៃ។

ក៖ ចុះអ៊ុំមានចេះលេងឧបករណ៍តន្ត្រីអ្វីទេអ៊ុំ?

ខ៖ អត់ចេះទេ។

ក៖ ចុះក្នុងក្រុមគ្រួសារអ៊ុំមានអ្នកចេះលេងតន្ត្រីទេអ៊ុំ?

ខ៖ អត់ដែរ។

ក៖ កូនចៅអីអត់មានអ្នកចេះលេងទេ?

ខ៖ អត់ទេ។

ក៖ ចុះតាំងពីក្មេងមកអ៊ុំធ្លាប់បានលេងល្បែងប្រជាប្រិយខ្មែរអីទេ? ដូចជាបោះអង្គុញ   
ចោលឈូង ទាញព្រាត់អីេពលចូលឆ្នាំធ្លាប់លេងនឹងគេទេអ៊ុំ?

ខ៖ អត់ផង កូនខ្ញុំគេលេងសម័យឥលូវណឹងកូនខ្ញុំគេលេងខ្លះបើថាខ្ញុំអត់ទេ អត់ចេះលេងនឹងគេទេពីក្មេងមក ពីក្មេងមកនិយាយទៅត្រង់ទៅមានប្តីមកនៅមើលតែកូន  
ចិញ្ចឹមតែកូនប្តីគេទៅរកស៊ីតែប៉ុណ្ណឹងមានបានទៅលេងអីណឹងគេទេ។

ក៖ ខ្លាចកាលពីក្រមុំអីទៅលេងនឹងគេ?

ខ៖ កាលពីក្រមុំក៏អត់ដែរនៅតែផ្ទះមិនសូវទៅណានឹងគេទេខ្ញុំ។

ក៖ ឥលូវមកដល់ចុងបញ្ចប់ណឹងហើយ ចឹងអ៊ុំមានអ្វីចង់ផ្តាំផ្ញើរទៅកាន់កូនចៅជំនាន់ក្រោយទេ? ថាពួកគាត់ណឹងត្រូវធ្វើជាមនុស្សបែបណា? ឬក៏ត្រូវរស់នៅបែបណាដែរអ៊ុំ? និយាយទៅកាន់កូនចៅជំនាន់ក្រោយរបស់អ៊ុំចឹងណា?

ខ៖ ឲ្យកូនខ្ញុំលឺសូរសម្លេងណឹងឲ្យវាដឹងលឺអីចឹងទៅកុំឲ្យបាត់សម្លេងតែប៉ុណ្ណឹងមានអីទេ។

ក៖ អ៊ុំអត់ចង់ផ្តាំឲ្យគាត់ធ្វើជាមនុស្សបែបណាក្នុងសង្គមដែរចឹងណាអ៊ុំ ខំរៀនខំសូត្រ ឬក៏ម៉េចចឹងណាអ៊ុំ? នេះជាបណ្តាំទៅកាន់កូនចៅច្រើនណាស់អ៊ុំ ដល់ចៅតួតអីនោះអ៊ុំ

ច្រើនណាស់ប្រាប់បន្តិចទៅ។

ខ៖ ចាសកុំឲ្យកូនវាដើរប៉ោឡែកុំឲ្យវាជក់ម៉ាជក់អីតែប៉ុណ្ណឹងទៅឲ្យកូនចៅខំរៀនសូត្រអីឲ្យចេះឆ្លាតនឹងគេទៅ។

ក៖ ខ្លីម៉េសអ៊ុំ?

ខ៖ ខ្ញុំមិនសូវចេះនិយាយផង។

ក៖ អត់មានអីទៀតទេ?

ខ៖ កុំឲ្យតែវាដើរលេងមានពួកម៉ាក់ពួកអីជក់ម៉ា សម័យឥឡូវកន្លែងណាក៏ជក់ដែរ។

ក៖ បាទអរគុណដល់អ៊ុំច្រើនមែនទែនដែលបានចំណាយពេលវេលាសម្ភាសន៍ជាមួយ  
ខ្ញុំ ហើយខ្ញុំសូមជូនពរឲ្យសុខភាពល្អ មានសុភមង្គល និងមានភាពរីករាយក្នុងក្រុមគ្រួសារណាអ៊ុំណា។

ខ៖ ចាស។